
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	9 martie 2009

	Nr.
	27/266


R A P O R T
asupra propunerii legislative pentru modificarea Legii nr. 309/2002 privind recunoaşterea şi acordarea unor drepturi persoanelor care au efectuat stagiul militar în cadrul direcţiei generale a Serviciului Muncii în perioada 1950-1961
În conformitate cu prevederile art.95  din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 451 din 23 iunie 2008 cu dezbaterea pe fond în procedură obişnuită a propunerii legislative pentru modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul direcţiei generale a Serviciului Muncii în perioada 1950-1961.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.263/06.03.2008)
· avizul negativ al Comisiei juridice, de disciplină şi imunităţi (nr.31/690/17.09.2008)
· avizul negativ al Comisiei pentru apărare, ordine publică şi siguranţă naţională (nr.32/489/23.09.2008)
· punctele de vedere negative ale  Guvernului (nr.875/10.04.2007 şi nr.91/552/DRP/10.02.2009)
Propunerea legislativă are ca obiect de reglementare instituirea unor noi drepturi pentru beneficiarii Legii nr.309/2002, cum ar fi: majorarea cuantumului indemnizaţiei lunare de la 2,24 lei la 4 lei, scutire de impozitul pe locuinţă, scutire la abonamentul telefonic în reţeaua Romtelecom, călătorii gratuite pe mijloacele de transport în comun cu trenul, auto sau naval.
Comisia propune Plenului Camerei Deputaţilor respingerea iniţiativei legislative întrucât acordarea drepturilor prevăzute de iniţiativa legislativă conduce la cheltuieli suplimentare ale bugetului de stat, cheltuieli care trebuie acoperite cu venituri suplimentare care nu-şi regăsesc provenienţa decât în majorarea impozitelor şi taxelor ori în înfiinţarea altora noi. Prin urmare, se impunea, potrivit prevederilor art.15 alin.(1) din Legea nr.500/2002 privind finanţele publice, cu modificările ulterioare, să fie menţionate mijloacele necesare pentru acoperirea creşterii cheltuielilor.

 Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 4 martie 2009 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale:
- d-l Marius Lazăr - Secretar de Stat 

- d-na Georgeta Jugănaru – director.

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi. 
 Propunerea legislativă a fost  respinsă de Senat în şedinţa din 18 iunie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier Elena MESAROŞ






Întocmit,

Expert Monica Rallu CURTA

